Morten Homann (SF), 2003-02-04:
SF støttede i sin tid udliciteringen.
Når vi gik med, var det for at fremme en tiltrængt effektivisering af jernbanedriften samt for at få et indblik i, hvad de reelle priser var.
På trods af regeringens pengetørst misser man alligevel på den besynderligste måde en stor gevinst ved at vrage DSB, skønt de i udbud var billigst.
Det har for det første betydet, at overskuddet er blevet betragteligt reduceret, og for det andet, at tilliden til hele systemet har fået et alvorligt knæk.
Vi har formodninger om, at det var ministeriel fortørnelse over DSB, som på forhånd havde afgjort, at DSB ikke måtte vinde udbuddet, formodninger, der allerede dengang var ret velnæret af besynderlige dispositioner i forløbet op til afgørelsen og ret bastante fjendtlige udtalelser fra især den tidligere trafikminister.
Det har ikke styrket tilliden til, at udliciteringer kan foregå forsvarligt, når det bliver følelser snarere end fagkundskab, der afgør dem.
Hertil er kommet endnu en vigtig forudsætning, som var helt afgørende for SF's støtte til projektet, og den ser mildt sagt ikke ud til at være opfyldt, nemlig at serviceniveauet skulle være mindst det samme som tidligere og altså helst også bedre.
Da vi valgte strækninger, var det faktisk ud fra et ønske om at opgradere dem og gøre dem bedre, og vi regnede faktisk med, at uanset hvem der vandt, ville de være interesseret i at gøre det bedste, ja, faktisk troede vi
endda, at Arriva, når det nu af grunde, som de ikke selv var herre over, havde vundet udbuddet over DSB, ville gøre deres ypperste for at levere et ordentligt produkt.
De kunne jo ikke have nogen interesse i at dømme sig selv ude på forhånd, hvis der nu kom flere muligheder.
Men der har vi virkelig forregnet os.
Det er virkelig noget juks, som er kommet ud af det.
Vi må i hvert fald være sikre på, at regeringen nu omgående sikrer, at systemet kommer til at virke, eventuelt ved at lade DSB overtage dele af kørslen i en periode.
Det må i givet fald hurtigst muligt undersøges og forhandles på plads.
Forhåbentlig er kontrakten ikke så svag, at der slet ikke er nogen bisse at skrue på.
Under forhandlingerne op til udbuddet ønskede SF, at der kom effektive sanktionsmuligheder ind i kontrakten, hvis den blev misligholdt.
Disse sanktioner må bruges nu.
Vi kan ikke vente til marts, slet ikke med de negative meldinger, som lokoførerne nu kommer med om deres arbejdsvilkår hos Arriva, og så må vi lære af erfaringerne.
Det er kun tåber, der ikke gør det.
Derfor må der være sikret meget bedre vilkår for eventuelle fremtidige udliciteringer, hvor vi kontraktmæssigt må sikre, at bødebestemmelserne er til stede og der er mulighed for at opsige kontrakten, hvis den bliver misligholdt, og det skal være effektive bestemmelser.
Endelig burde man nok også gøre her, som man gør i andre sammenhænge, nemlig lave en overdragelsesforretning, så man på forhånd vurderer, om den kommende udbyder kan fungere, inden andre firmaer slippes løs på noget så vigtigt som jernbanedriften.
Der er ikke nogen tvivl om, at det, der foregår i Midt- og Vestjylland lige for øjeblikket, er en ganske voldsom forringelse af den kollektive trafik, og det demonstrerer meget tydeligt, hvor vigtig den kollektive trafik er, og hvor stor skade, man kan gøre, når den ikke fungerer.
Det kan ikke bagatelliseres, og det kan ikke undskyldes.
Når man betaler 150 mio. kr. eller mere for opgaven, så skal det bare fungere. Jeg vil på vegne af SF fremsætte følgende:
Forslag til vedtagelse »Folketinget finder Arrivas systematiske svigt og aflysninger på de udbudte strækninger i Jylland stærkt kritisable og helt uacceptable.
Folketinget opfordrer regeringen til senest 18. februar at sikre drift i overensstemmelse med Arrivas kontraktforpligtelser.
Folketinget forventer, at trafikministeren snarest anvender de sanktionsmuligheder og påbud, som kontrakten giver mulighed for.
Såfremt der ikke senest 4. marts er klarhed over, hvorvidt Arriva kan leve op til sine kontraktlige forpligtelser, opfordres regeringen til at undersøge mulighederne for, at en anden udbyder kan overtage driften.
Endelig opfordres regeringen til senest 1. maj at fremlægge en handlingsplan, der i forbindelse med fremtidige udbud af enhver art bl.a. sikrer mulighederne for at komme ud af kontrakter, hvor leverandører ikke lever op til deres forpligtelser, skærpede sanktioner samt mulighederne for at indføre en overdragelsesforretning, hvor det undersøges, om den fremtidige leverandør er klar til at løse opgaven.«
Det giver nogle klare budskaber.
Arriva får 14 dage til at sikre, at driften kommer til at fungere.
Hvis ikke det kan lykkes, må trafikministeren gå ind og garantere, at driften på de udbudte strækninger fungerer.
Vi giver Arriva 4 uger for at få tingene på plads, så de kan leve op til kontrakten fremover.
Ellers må det være trafikministerens opgave at undersøge, om man har andre muligheder for at komme ud af kontrakten, og se, om der er en anden udbyder, der er interesseret i at køre på de jyske strækninger, når nu Arriva helt åbenlyst ikke er det. Så opfordres regeringen til senest den 1. maj at komme med en redegørelse for, hvordan vi oven på de bitre, bitre erfaringer, vi har gjort i denne her sammenhæng, kan undgå, at man kommer i lignende situationer, hvis man nogen sinde turde vove sig ud i et jernbaneudbud igen.